РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

09 Број: 06-2/196-12

04. октобар 2012. године

Б е о г р а д

**З А П И С Н И К**

**СА ТРЕЋЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 02. ОКТОБРА 2012. ГОДИНЕ**

 Седница је почела у 11,00 часова.

Седницом је председавао председник Одбора Мехо Омеровић.

 Седници су присуствовали: Јелена Будимировић, Срђан Шајн, Стефан Занков, Миле Спировски, Теодора Влаховић, Петар Кунтић, Милетић Михајловић, Снежана Стојановић Плавшић, Вера Пауновић, Злата Ђерић, Елвира Ковач, чланови Одбора, као и Гордана Чомић, заменик члана Одбора.

Седници нису присуствовали чланови Одбора: Стана Божовић, Тамара Трипић, Бојана Божанић, Наташа Мићић и Олена Папуга.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Избор заменика председника Одбора за људска и мањинска права и равноправност полова;
2. Договор о активностима Одбора до краја 2012. године и усвајање Плана рада Одбор за људска и мањинска права и равноправност полова за 2013. годину;
3. Разно.

Чланови Одбора су **једногласно** прихватили предложени Дневни ред.

Пре преласка на рад по тачкама утврђеног Дневног реда чланови Одбора су **једногласно,** без примедби **усвојили** записник са Друге седнице одржане 13. септембра 2012. године.

**ПРВА ТАЧКА**: Избор заменика председника Одбора за људска и мањинска права и равноправност полова.

Председник Одбора је позвао присутне да се изјасне да ли имају предлог за избор заменика председника Одобра. С обзиром да није било предлога од стране чланова Одбора, председник Одбора је предлажио да за заменика председника Одбора буде изабрана Тамара Трипић и отворио расправу у вези са овим предлогом. Како се нико од чланова Одбора није пријавио за учешће у расправи, председник Одбора је ставио на гласање предлог да за заменика председника Одбора за људска и мањинска права и равноправност полова буде изабрана народни посланик Тамара Трипић.

Чланови Одбора су **једногласно** УСВОЈИЛИ предлог да за заменика председника Одбора буде изабрана Тамара Трипић.

**ДРУГА ТАЧКА**: Договор о активностима Одбора за људска и мањинска права и равноправност полова до краја 2012. године и усвајање Плана рада Одбора за 2013. годину.

**Мехо Омеровић** је у оквиру ове тачке Дневног реда обавестио чланове Одбора да је прва недеља у октобру у читавом свету и код нас посвећена деци и обележава се као **Дечја недеља**. Ове године Дечја недеља се одржава као део шире националне кампање под називом „Бољи смо заједно“, а посебна пажња је посвећена инклузији и промоцији права деце са сметњама у психофизичком развоју.

Нагласио је да у делокруг рада Одбора спада и заштита права детета, као и да је Народна скупштина Републике Србије прихватила учешће у појединим активностима у оквиру Дечје недеље.

Упознао је чланове Одбора да се 2. октобра, у 12,00 часова у Малој сали у згради НСРС одржава Ђачки парламент, који је био одржан и прошле године.

Такође, нагласио је да ће у недељу, 7. октобра, испред Дома НСРС бити организована манифестација „Креда црта маштом“, па је позвао заинтересоване чланове Одбора да се прикључе овим догађајима.

Предложио је следеће активности до краја 2012. године:

1. **Образовање пет радних група** (имајући у виду веома широк делокруг рада

Одбора за људска и мањинска права и равноправност полова, а у циљу ефикаснијег и рационалнијег рада Одбора)**:**

1. људска права и слободе и права детета,

2. права националих мањина,

3. слобода вероисповести, положај цркава и верских заједница,

4. равноправност (родна једнакост) полова,

5. поступање по иницијативама, петицијама, представкама и предлозима грађана.

-Предложио је да се чланови Одбора, у зависности од личних афинитета и интересовања сами пријаве за радну групу у којој би желели да буду ангажовани.

1. **Одржавање седница Одбора на којима ће бити представљене активности и успостављена сарадња са:**

-Канцеларијом за људска и мањинска права

-Канцеларијом за сарадњу са црквама и верским заједницама

-Управом за родну равноправност

1. **Одржавање седница Одбора на којима ће бити представљене активности и успостављена сарадња са:**

-Заштитником грађана

-Повереником за информације од јавног значаја и заштиту података о личности

-Повереником за заштиту равноправности

1. **Организовање Јавног слушања поводом обележавања Међународног дана борбе пртив насиља над женама, 25. новембар (недеља):**

-Одржавање седнице ради доношења Одлуке

-Одабир теме

-Припрема списка учесника

1. **Информисање Одбора у вези са имплементацијом CEDAW Конвенције о елиминацији свих облика насиља над женама**

**Председник Одбора** је поводом предложених активности отворио расправу.

**Гордана Чомић** је предложила да се на јавно слушање поводом обележавања Међународног дана борбе против насиља над женама позове Изолда Кисић, ауторка филма о женама које су починиле кривично дело убиства и налазе се на издржавају казне затвора, као и да приказивање тог филма буде део јавног слушања.

Нагласила је да је филм веома потресан и да говори о теми породичног насиља знатно изражајније него када се само износе подаци.

Такође, предложила је да се организује јавно слушање на коме би била представљена имплементација Закона о забрани дискриминације, посебно у делу који се односи на забрану дискриминације по основу сексуалне оријентације.

Нагласила је да смо тренутно сведоци догађаја и реакција у вези са организовањем Параде поноса и изнела став да би Одбор за људска и мањинска права и равноправност полова требало да размотри примену одредаба Устава РС, као и читавог сета антидискриминационих закона који се односе на заштиту наведених права.

**Мехо Омеровић** је изразио пуну сагласнаост у вези са предлогом за организовање јавног слушања поводом обележавања Међународног дана борбе против насиља над женама, истакавши да ће у вези са овим и другим предлозима, Одбор на крају расправе донети одлуку.

Рекао је да би организовање јавног слушања чија би тема била примена Закона о забрани дискриминације, као и других релевантних закона из ове области, требало оставити за крај године и изнео став да би тада требало обухватити све структуре дискриминисаних лица, а ставити акценат на проблеме који се односе на дискриниацију по основу сексуалне оријентације.

**Снежана Стојановић Плавшић** је подржала став председника Одбора о потреби да на јавном слушању, које би било организовано у вези са разматрањем стања у примени Устава РС, Закона о забрани дискриминације, и других закона из ове области, буду обухваћене све дискриминисане групе како би се што свеобухватније сагледало стање у овој области.

Посебно је указала на значај предлога који је изнела Гордана Чомић, јер сматра да би Одбор требало да се изјасни у вези са Парадом поноса на овој седници, имајући у виду да је Парада заказана за 6. октобар. Када је реч о будућим радним групама, заинтересована је за питања која се односе на права детета, али с обзиором да постоји Одбор за права детета, поставила је питање да ли ће наш одбор да задире у њихов делокруг рада, истакавши да је потребно имати добру координацију са тим одбором.

**Председник Одбора** је указао да су поједини чланови нашег одбора истовремено и чланови Одбора за права детета, као и да наш одбор има директну надлежност када је реч о правима детета, на основу члана 52. Пословника Народне скупштине.

Рекао је да Одбор поводом Параде поноса може да заузме јединствен став да сви грађани имају право на заштиту људских и мањинских права и слобода, као и право да окупљањем и протествовањем указују на своје проблеме.

Такође, сматра да Одбор треба да апелује на све надлежне државне органе и институције да предузму мере како би се обезбедила заштита живота и безбедност свих учесника, као и да апел треба упутити и свим грађанима како би наведене активности протекле у духу толеранције и уздржавања од насиља. С тим у вези, предложио је да Одбор утврди текст и изда саопштење за јавност у вези са овим питањем.

**Срђан Шајн** је указао на проблеме који постоје у појединим националним саветима националних мањина, као што је случај са Националним саветом ромске националне мањине, који се није састао у законском року од шест месеци од тренутка његовог конституисања, услед чега су наступили услови за увођење привремених мера, које су обавезне по закону. С тим у вези, предложио је да Одбор одржи седницу на којој ће бити разматрани овај и други слични проблеми у вези са функционисањем националних савета националних мањина, чиме ће бити и реализована контролна функција Одбора за људска и мањинска права и равноправност полова.

Предложио је да уколико Влада забрани одржавање Параде поноса, а 6. октобра неко од организатора ове манифестације затражи пријем код председника Одбора за људска и мањинска права и равноправност полова, Одбор, на данашњој седници, треба да одлучи и да сагласност господину Омеровићу да обави разговор са организаторима, у коме би изнео став Одбора да сви грађани имају право на заштиту људских и мањинских права и слобода, као и право да окупљањем и протествовањем указују на своје проблеме.

**Мехо Омеровић** је у одговору на први предлог господина Шајна истакао да управо кроз предлог за формирање радних група у оквиру Одбора за људска и мањинска права и равноправност полова, као и кроз остале предложене активности до краја 2012. године, као што је одржавање седница Одбора на којима ће бити представљене активности Канцеларије за људска и мањинска права и успостављена сарадња са националним саветима националних мањина, Одбор намерава да се непосредно упозна са свим изазовима које препознају надлежни државни органи, као и евентуалним проблемима са којима се, у непосредном раду, сусрећу поједини национални савети националних мањина.

**Теодора Влаховић** је нагласила да Одбор има веома широк делокруг рада, због чега неће бити лако обухватити све теме којима би чланови требало да посвете пажњу. С тим у вези је истакла да би било потребно направити приоритете у одређеним областима које ће Одбор на својим седницама разматрати.

Рекла је да је важно да Одбор не преузима послове који спадају у надлежност Канцеларије за људска и мањинска права када је реч о раду националних савета националних мањина, већ да је потребно да Одбор оствари однос сарадње са Канцеларијом и националним саветима националних мањина.

Изнела је мишљење да је потребно да Одбор за људска и мањинска права и равноправност полова изнесе став на овој седници у вези са организовањем и одржавањем Параде поноса.

**Мехо Омеровић** је у одговору на излагање Теодоре Влаховић цитирао члан Пословника Народне скупштине у коме је, између осталог, наведено да Одбор ...“остварује права националних мањина и међунационалних односа у Републици Србији. Одбор сарађује са националним саветима националних мањина“... Из наведеног је закључио да у делокруг рада Одбора спада разматрање питања и контрола остваривања права националних мањина кроз рад националних савета националних мањина.

Нагласио је да Одбор нема могућност непосредног поступања у овој области, већ само може да сугерише одређена решења и тражи информације од надлежних државних органа.

Посебно је истакао обавезу Одбора на успостављању квалитетног односа сарадње са националним саветима националних мањина.

**Елвира Ковач** је истакла да поред Канцеларије која се бави људским и мањинским правима, треба имати у виду да су та питања и у надлежности Министарства правде и државне управе, јер министарства и канцеларије имају подељене надлежности.

**Мехо Омеровић** је позвао чланове Одбора да се преко секретара Одбора изјасне о свом учешћу у радним групама које ће Одбор формирати.

Након окончања расправе у вези са овом тачком Дневног реда, председник Одбора је ставио на гласање Предлог активности Одбора за људска и мањинска права и равноправност полова до краја 2012. године које је усмено изнео уз следеће допуне:

-да Одбор на јавно слушање поводом обележавања Међународног дана борбе против насиља над женама позове Изабелу Кисић, ауторку филма о женама које су починиле кривично дело породичног насиља због чега се налазе на издржавању казне затвора, као и да филм буде приказан на јавном слушању;

-да Одбор одржи јавно слушање до краја 2012. године на коме ће се упознати са ефектима примене Устава РС, Закона о забрани дискриминације, и других закона из области заштите људских и мањинских права и равноправности полова. Расправом треба да буду обухваћене све дискриминисане групе, а посебно мањинске групе различите сексуалне оријентације, како би се што свеобухватније сагледало стање у овој области;

 - да Одбор одржи седницу на којој ће бити разматрани проблеми у вези са функционисањем националних савета националних мањина.

Чланови Одбора су **једногласно** УСВОЈИЛИ допуњени Предлог активности Одбора за људска и мањинска права и равноправност полова до краја 2012. године.

**Мехо Омеровић** је отворио расправу у вези са Предлогом плана рада Одбора за људска и мањинска права и равноправност полова за 2013. годину, који су чланови Одбора, у писаној форми раније добили, уз материјал за седницу.

Како се нико од чланова није јавио за реч, председник Одбора је ставио на гласање Предлог плана рада Одбора за људска и мањинска права и равноправност полова за 2013. годину. Чланови Одбора су **једносгласно** УСВОЈИЛИ следећи План рада Одбора за људска и мањинска права и раноправност полова за 2013. годину:

**Делокруг Одбора за људска и мањинска права и равноправност полова (у даљем тексту: Одбор)**

1. **Законодавна функција Одбора**

**Одбор разматра предлог закона и другог општег акта и друга питања из** **области:**

* остваривања и заштите људских права и слобода и права детета;
* спровођења потврђених међународних уговора који уређују заштиту људских права;
* остваривања слободе вероисповести;
* положаја цркава и верских заједница;
* остваривања права националних мањина и међунационалних односа у Републици Србији.
* разматра предлог закона и другог општег акта са сгановништа унапређивања и постизања равноправности (родне једнакости) полова, сагледава стање вођења политике, извршавање закона и других општих аката од стране Владе и других органа и фунционера одговорних Народној скупштини, са становишта поштовања равноправности полова.

**Одбор сарађује са националним саветима националних мањина.**

1. **Контролна функција Одбора**

Одбор врши контролу извршне власти у свим областима деловања институција система у делу који се односи на обезбеђивање услова за:

-постизање и унапређивање заштите људских права и слобода, права детета и равноправности полова;

-остваривања слободе вероисповести :

-унапређење положаја цркава и верских заједница;

-остваривања права националних мањина и међунационалних односа у Републици Србији;

-контролу имплементације усвојених закона, других прописа и општих аката из свог делокруга, као и међународних конвенција и споразума;

-организовање јавних слушања, на којима окупља представнике државних институција и органа, представнике независних регулаторних тела, представнике локалних самоуправа, међународних организација, представнике невладиних организација и медије, како би се приближили циљу;

-организовање и одржавање седница Одбора ван седишта Народне скупштине.

1. **Представничка функција Одбора**

У остваривању представничке функцијеОдбора, народни посланици разматрају иницијативе, петиције, представке и предлоге на седницама Одбора о чему извештавају Народну скупштину и њихове подносиоце.

Чланови Одбора остварују и непосредне контакте са подносиоцима иницијатива, петиција, представки и предлога у Народној скупштини и у канцеларијама Народне скупштине ван њеног седишта, те се на тај начин непосредно упознају са примедбама и предлозима грађана за унапређење стања у појединим областима или решавање конкретног проблема.

Одбор обезбеђује јавност у раду. Седнице Одбора су јавне (објављују се информацијe, аката и докуменати, као и записници, извештаји и стенографске белешке по потреби).

**Услови за рад Одбора**

1. Неопходно је да Одбор у потпуности буде информисан о активностима ресорних управа и канцеларија у Влади Републике Србије, као и са активностима независних регулаторних тела.

2. Одбор ће предлагати теме којима ће се темељније обрађивати питања која су значајна за остваривање делокруга рада Одбора.

1. Одбор ће успоставити непосредну сарадњу са невладиним организацијама, међународним организацијама, удружењима и асоцијацијама које се баве питањима из делокруга рада Одбора.
2. Представници Одбора активно ће учествовати у раду стручних тела, трибина и скупова који се баве питањима из делокруга рада Одбора.

**Међународна и регионална сарадња**

1. Одбор ће остварити сарадњу са међународним организацијама и институцијама које се баве питањима из делокруга рада Одбора и узети активно учешће у њиховом раду.
2. У склопу припрема чланова Одбора за учешће на међународним скуповима, кад год то буде могуће, Одбор ће размотрити теме које ће бити разматране и пружати помоћ својим представницима у циљу боље припреме за активно учешће на овим скуповима.
3. Одбор ће после сваког одржаног скупа у земљи, региону и иностранству, коме су присуствовали његови представници, размотрити извештај о одржаном скупу и наступу представника Одбора.
4. Одбор ће успоставити сарадњу са сродним одборима парламената посебно у региону, али и парламената земаља Европске уније.

**Активности Одбора за људска и мањинска права и равноправност полова**

**- Ангажовање чланова Одбора у Радним групама на оперативном обављању послова из следећих области:**

**1. људска права и слободе и права детета,**

**2. права националих мањина,**

**3. слобода вероисповести, положај цркава и верских заједница,**

**4. равноправност (родна једнакост) полова,**

**5. поступање по иницијативама, петицијама, представкама и предлозима грађана.**

-Месечно одржавање седница Одбора (по потреби и више пута месечно);

-Квартално одржавање седнице Одбора ван седишта НСРС, у локалним самоуправама ради непосредног сагледавања стања у вези са питањима које Одбор оцени као посебно важнау оквиру делокруга свог рада;

-Организовање 3-4 јавна слушања на теме које Одбор утврди;

-Учествовање чланова Одбора у пројектима који се односе на унапређењесвих области из делокруга рада одбора;

**-**Информисање Одбора о раду министарства, кроз обавезу министра да једном у три месеца поднесе информацију о раду министарства Одбору..

-Реализација обавеза Одбора које произилазе из члана 35. став 4. и 5. и члана 52. став 2. Закона о равноправности полова.

**-**Oстваривање сарадње са свим одборима у Народној скупштини када се на дневном реду нађу питања из делокруга рада Одбора (Одбор за права детета и Одбор за рад, социјална питања, друштвену укљученост и смањење сиромаштва и други).

-Активно учешће представника Одбора уНадзорном телу за праћење реализације Националног акционог плана за спровођење Резолуције 1325 СБ УН;

-Активно учешће представника Одбора у Комисији за контролу извршења кривичних санкција.

Председник Одбора је позвао чланове Одбора да дају предлог текста саопштења за јавност у вези са одржавањем Параде поноса.

Након окончане расправе, чланови Одбора су једногласно утврдили следећи текст саопштења за јавност:

„Одбор за људска и мањинска права и равноправност полова је на трећој седници одржаној 02. октобра 2012. године отворио питање у вези са ставом Одбора поводом одржавања Параде поноса.

Чланови Одбора су исказали јединствен став да сви грађани имају право на Уставом и законом гарантовану заштиту људских и мањинских права и слобода, као и право да окупљањем и протествовањем указују и скрећу пажњу на своје проблеме.

Одбор апелује на све надлежне државне органе и институције да предузму мере у оквиру својих надлежности како би се обезбедила заштита живота и безбедност свих учесника. Такође, Одбор апелује на све грађане да наведене активности протекну у духу толеранције и уздржавања од насиља.“

**ТРЕЋА ТАЧКА:** Разно

**Мехо Омеровић** је упознао присутне да је Одбор добио позив да 04. октобра 2012. учествује на састанку с делегацијом Парламента Румуније на тему положаја националних мањина у Републици Србији, са посебним освртом на положај румунске мањине у Републици Србији и српске мањине у Румунији. Одбор је о захтеву за састанак обавештен од стране Одељења за протокол.

Рекао је да већ има заказане обавезе, због којих неће бити у могућности да прими парламентарну делегацију Румуније, па би требало одредити представнике Одбора који ће обавити састанак.

Указао је да је од Министарства спољних послова прибављен Записник са Друге седнице мешовите комисије Републике Србије и Румуније за националне мањине и оригинал Заједничке изјаве Републике Србије и Румуније као додатак Протоколу са поменуте седнице, са ознаком поверљивости, које је поделио члановима Одбора.

Председник Одбора је отворио расправу у вези са наведеним обавештењем.

**Милетић Михајловић** је изнео мишљење да ће централно питање на састанку бити положај румунске националне мањине у источној Србији, тј. Тимочкој крајини.

Указао је да постоји неразумевање са румунске стране у вези са положајем и правом на опредељење влашке националне мањине, која себе не доживљава као румунску националну мањину, већ има своје етничке и културне посебности.

Указао је на одредбе Устава Републике Србије којима је право на изражавање националне припадности слободно. Такође, Република Србија штити права националних мањина и јемчи им посебну заштиту ради остваривања потпуне равноправности и очивања њиховог идентитета.

Нагласио је да је у периоду 21-23. фебруара 2012. године учествовао у посети румунском Парламенту и Министарству унутрашњих послова као члан Делегације Народне скупштине.

**Председник Одбора** је предложио да у делегацији Одбора на састанку са Делегацијом Парламента Румуније, који ће се одржати 4. октобра буду: Елвира Ковач, Теодора Влаховић, Снежана Стојановић Плавшић и Милетић Михајловић.

Чланови Одбора су **једногласно** УСВОЈИЛИ предлог да састанку са парламентарном делегацијом Румуније присуствују: Елвира Ковач, Теодора Влаховић, Снежана Стојановић Плавшић и Милетић Михајловић.

Мехо Омеровић је члановима делегације Одбора уручио и Подсетник о билатералним односима са Румунијом Министарства спољних послова, са ознаком поверљивости.

**Петар Кунтић** је у наставку ове тачке Дневног реда указао да су за спровођење избора националних савета националних мањина битни подаци о броју припадника националних мањина према последњем попису становништва, па је ради спровођења тих избора битно да постоје објављени резултати пописа становништва 2011. године.

Нагласио је да је у претходном сазиву, Одбор за науку, чији је члан био, обавештен у вези са пописа становништва од стране директора Републичког завода за статистику, који је рекао да ће до краја лета 2012. године бити објављени први резултати, али да тих резултата још нема.

Предложио је да Одбор прибави информацију од директора тог завода када ће бити објављени резултати пописа становништва.

Такође, указао је на постојање Међувладине комисије за националне мањине Републике Србије и Републике Хрватске. Комисија је у претходном периоду одржавала по једну седницу годишње, а ове године седница још није одржана. С тим у вези, истакао је би требало брзо реаговати ради наствака рада те комисије.

**Мехо Омеровић** је изразио сагласност са исказаном потребом да Одбор за људска и мањинска права и равноправност полова затражи информације од Републичког завода за статистику у вези са објављивањем података о попису становништва из 2011. године.

Такође, нагласио је да постоје бројне међувладине комисије за националне мањине, па је у вези са тим предложио да Одбор упути допис председнику Владе, којим би сугерисао обнављање и убрзавање рада свих међувладних мешовитих комисија за националне мањине и затражио информације у вези са до сада постигнутим резултатима.

Након што је председник Одбора ставио на гласање оба предлога, чланови Одбора су **једногласно** УСВОЈИЛИ предлог да се упути допис директору Републичког завода за статистику ради достављања информације о томе када ће бити објављени резултати пописа становништва спроведеног 2011. године.

Такође, чланови Одбора су **једногласно** УСВОЈИЛИ предлог да Одбор упути допис председнику Владе, којим би сугерисао обнављање и убрзавање рада свих међувладних мешовитих комисија за националне мањине и затражио информације у вези са до сада постигнутим резултатима.

Седница је закључена у 12,40 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ Мехо Омеровић